
A Mucor circinelloides HMG- KoA enzimeinek sejten belüli lokalizációja

A Mucor circinelloides egy karotintermelő fonalas gomba, melyet gyakran alkalmaznak modellorganizmusként különböző molekuláris biológiai és genetikai vizsgálatok során. Az izoprénvázas (terpenoid típusú) vegyületek (pl. karotinoidok, szterolok, fehérjék prenil csoportjai, stb.) szintézise a közös acetát-mevalonát útvonalon kezdődik. E bioszintézis út központi, sebesség-meghatározó lépése a HMG-koenzim A átalakulása mevalonsavvá. A különböző organizmusokban az átalakulást katalizáló HMG-KoA reduktáz enzimet kódoló gének számában, funkciójában, sejten belüli elhelyezkedésében, valamint szabályozásában eltérések mutatkoznak.
A M. circinelloides genomjában három HMG-KoA reduktáz gén található, melyeket korábban laborunkban izoláltak és a funkcionális elemzésüket is megkezdték. Az eddigi eredmények alapján úgy tűnik, hogy a három gén kifejeződése, környezeti változásokra adott válasza és szabályozása eltérő. Egyik fontos célkitűzésünk a három gén és termékeik funkciójában mutatkozó eltérések feltárása.
A HMG-KoA reduktázok membránkötött enzimek, általában az endoplazmatikus retikulumban találhatók, de esetenként – attól függően, hogy milyen bioszintetikus folyamatokban vesznek részt – egyéb kompartmentek membránjában is jelen lehetnek. A három HMG-KoA reduktáz sejten belüli lokalizációjának feltárása érdekében, olyan vektor konstrukciókat készítettünk, amelyekben az enzimek transzmembrán doménjét kódoló szekvenciákat zöld fluoreszcens fehérje (GFP) génjével építettük össze. A vektorokat megfelelő M. circinelloides törzsbe transzformáltuk és fluoreszcens, illetve konfokális mikroszkóppal vizsgáltuk a kifejeződő fúziós fehérjék sejten belüli lokalizációját. Specifikus festékek alkalmazásával megállapítottuk, hogy mind a HmgR2-GFP, mind a HmgR3-GFP fúziós fehérjék az endoplazmatikus retikulumban lokalizálódtak. A HmgR2-GFP emellett valószínűleg a citoplazmában található vezikulákban is jelen van, utóbbiak azonosítását jelenleg is végezzük. 



